**Szikszó Város Önkormányzat**

**Oktatási, Kulturális, Sport és Szociális Bizottság**

**Szám: SZ/254-5/2020.**

**JEGYZŐKÖNYV**

Készült: 2020. július 14. napján 11.00 órakor a Szikszói Közös Önkormányzati Hivatal I. emeleti tárgyalójában megtartott Oktatási, Kulturális, Sport és Szociális Bizottság ülésén.

**Jelen vannak: Oktatási, Kulturális, Sport és Szociális Bizottság részéről**:

Mező István elnök

Gál Péter tag

Vécseyné Fedor Zsuzsanna tag

**Szikszói Közös Önkormányzati Hivatal részéről:**

Battáné dr. Tóth Zita jegyző

Kriván Ildikó gazdálkodási osztályvezető

Juhász Lilla jegyzőkönyvvezető

Mező István a bizottság elnöke köszönti a jelenlévőket. Bejelenti, hogy az ülés határozatképes, azt megnyitja. Jegyzőkönyv hitelesítő személyére tesz javaslatot Vécseyné Fedor Zsuzsanna bizottsági tag személyében. Az Oktatási, Kulturális, Sport és Szociális Bizottság a jegyzőkönyv hitelesítőre tett javaslatot – 3 fő van jelen a szavazásnál – egyhangúlag 3 igen szavazattal elfogadta. A jegyzőkönyvet Juhász Lilla a Szikszói Közös Önkormányzati Hivatal dolgozója vezeti.

Mező István a bizottság elnöke javaslatot tesz az ülés napirendjére az alábbiak szerint:

NAPIREND:

1./ Rendelet elfogadása a helyi címer és zászló alapításáról és használatának rendjéről, valamint a településnév használatának rendjéről

2./Szikszó Város Önkormányzatának Szervezeti és Működési Szabályzatáról szóló 13/2019.(X.21.) számú önkormányzati rendeletének módosításáról

3./ Döntés a „Szikszó-jegy” kibocsátásával kapcsolatban

4./ Helyi Esélyegyenlőségi Program felülvizsgálata

5./ Önkormányzati feladatellátást szolgáló fejlesztésre pályázat benyújtása.

Zárt ülés:

1./ Döntés az önkormányzat tulajdonában lévő 3800 Szikszó, Kassai út.57.1/5 szám alatti, és a Kassai u. 46. (3.ajtó) szám alatti „szociális” bérlakásokkal kapcsolatban

* Egyebek

A bizottság a napirendre vonatkozó javaslatot – 3 fő van jelen a szavazásnál – egyhangúlag 3

igen szavazattal elfogadta és a fenti napirend szerint tartja ülését.

**NAPIREND:**

1./ Rendelet elfogadása a helyi címer és zászló alapításáról és használatának rendjéről, valamint a településnév használatának rendjéről

Mező István bizottsági elnök: röviden ismerteti az előterjesztés tartalmát, melyet elfogadásra javasol. Az előterjesztés alapján valamelyik képviselő-társa kezdeményezte ennek a rendeletnek a megalkotását, az okát azonban nem ismeri. Ettől függetlenül elfogadásra javasolja a rendelet-tervezetet.

Egyéb hozzászólás, módosító javaslat nem volt, Mező István bizottsági elnök szavazásra teszi fel a rendelet-tervezetet, melyet a Bizottság – 3 fő van jelen a szavazásnál – egyhangúlag 3 igen szavazattal elfogadásra javasol a Képviselő-testületnek:

**SZIKSZÓ VÁROS ÖNKORMÁNYZAT KÉPVISELŐ-TESTÜLETÉNEK  
…/2020.(…...) SZÁMÚ ÖNKORMÁNYZATI** **RENDELETE**

**a helyi címer és zászló alapításáról és használatának rendjéről, valamint a településnév használatának rendjéről**

Szikszó Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és i) pontjában meghatározott feladatkörében eljárva a következőket rendeli el:

**Az önkormányzat jelképei**

**1.§**

Az önkormányzat jelképei, mint a település történelmi múltjára utaló díszítő szimbólumok: a címer és a zászló.

**A címer leírása**

**2.§**

Az önkormányzat címere: kék színű csücsköstalpú pajzson zöld halmon ezüst színű madár áll, csőrében kétfelé ágazó ezüst színű szőlővenyigét tart, melyről jobb és bal felé egy-egy ezüst színű szőlőfürt csüng le, a pajzs felett hét ágú nyitott, arany és ezüst korona helyezkedik el kék és rubin berakásokkal. A csücsköstalpú pajzsot két zöld faág tartja, a pajzs alatt aranyszalag található SZIKSZÓ felirattal.

**A címer használatának köre és szabályai**

**3. §**

(1) Az önkormányzat címerét, mint díszítő és utaló jelképet használni lehet:

a) Az önkormányzat körpecsétjén, amely pecsétnyomó, illetőleg gumibélyegző. A pecsétnyomó esetében legkisebb 40 mm, gumibélyegző esetében legnagyobb 35 mm átmérőjű, megfelelő körirattal ellátva;

b) Az önkormányzat zászlaján és annak változatain;

c) Az önkormányzat szerveinek, a polgármesternek, a jegyzőnek készített levélpapírok fejlécén, illetve borítékján;

d) Az önkormányzat által kiadott díszokleveleken, emléklapokon, kitüntető vagy emlékérmeken;

e) A közös önkormányzati hivatal épületének bejáratánál, tanácskozótermében, és más protokolláris célt szolgáló helyiségeiben, a polgármester és jegyző irodáiban;

f) Az önkormányzat intézményei bejáratánál és vezetőinek irodáiban;

g) Az önkormányzat és szervei által megjelentetett, a település életével foglalkozó kiadványokon, meghívókon, emléktárgyakon;

h) A városba vezető utak mellett levő táblán

(2) Az önkormányzat címerével ellátott körpecsét az önkormányzat és más bel-, illetve külföldi önkormányzatok közötti kapcsolatokban protokolláris célból, illetőleg szerződések, megállapodások hitelesítésekor, valamint az önkormányzat belső működésével, és szervezeti felépítésével kapcsolatos rendelkezések, kitüntető oklevelek hitelesítésekor használható.

(3) Az önkormányzat címerével ellátott körpecsét hatósági eljárás során nem alkalmazható.

**4.§**

(1) A 3. § (1) bekezdésének g) pontjában meghatározottakon kívül más jogi személy, természetes személyek számára az általa készített kiadványokon, szórólapokon vagy jellegzetes terméken az önkormányzat címerének használatát - kérelemre - a jegyző javaslata alapján a polgármester engedélyezheti az önkormányzati hatósági ügyekre vonatkozó szabályok szerint.

(2) Kereskedelmi vagy reklámcélú felhasználás esetében a címer használatáért gyártási és forgalmazási díjat kell fizetni. A díj mértékét a jegyző javaslata alapján a polgármester állapítja meg.

(3) A díj megállapítása történhet egy összegben, havi vagy évi átalány formájában.

(4) A (3) bekezdésben szereplő átalány összege havi bontásban 1.000.-Ft-tól 50.000.-Ft-ig terjedhet.

**5.§**

(1) A címer használatára vonatkozó kérelemnek tartalmaznia kell:akérelmező megnevezését, címét,

1. a címerhasználat célját,
2. az előállítani kívánt mennyiséget (darabszámot),
3. a címer előállításának anyagát,
4. terjesztés, illetve forgalomba hozatal esetén ennek módját,
5. a használat időtartamát,
6. a címerrel díszítendő tárgy mintapéldányát (rajzát, fényképmásolatát stb.),
7. a felhasználásért felelős személy megnevezését,

(2) A címer használatára vonatkozó engedélynek tartalmaznia kell:

1. az engedélyes megnevezését és címét,
2. azelőállítás anyagát,
3. az engedélyezett felhasználás célját,
4. azelőállításra engedélyezett mennyiséget,
5. a felhasználás idejét, illetőleg az engedély érvényességének időtartamát,
6. a terjesztés, a forgalomba hozatal módjára vonatkozó esetleges kikötéseket,
7. a címer felhasználásáért felelős személy megnevezését,
8. amennyiben a címer használatáért díjat kell fizetni, a díj összegét.

(3) A kiadott engedélyekről a közös önkormányzati hivatal nyilvántartást vezet.

(4) Az engedély kiadását meg kell tagadni, ha a jelen rendelet 6.§-ában foglaltak betartása nem biztosított, vagy a címer tervezett használata a település nevét sértené.

(5) A kiadott engedélyt a polgármester visszavonhatja, ha a címer használata az engedélyben foglaltaktól eltérően, vagy a település hírnevét- illetőleg a címer szimbolikus jellegét sértő módon történik.

6.§

(1) Az önkormányzat címerének kicsinyítése csak olyan mértékű lehet, hogy az ne sértse a hiteles ábrázolást.

(2) Amennyiben nincs lehetőség az önkormányzat címerének eredeti színben való ábrázolására, akkor az csak a hordozó tárgy anyagának (fém, fa, bőr, kerámia stb.) színében, de a heraldika általános szabályainak és színeinek megtartásával történhet.

**A zászló leírása  
7.§**

(1) A zászlólap — 2:1 arányú, fekvő formátumú, 100 x 200 cm-es - fehér zászlóselyem, a zászlórúd felőli oldal kivételével oldalán 10 cm szélességű kék farkasfoggal.. Az önkormányzat címere a zászlólap közepén - színes megjelenítéssel, mindkét oldalon hímzéssel - foglal helyet

(2) Az önkormányzat zászlaja a közös önkormányzati hivatal tanácskozótermében kerül elhelyezésre.

**A zászló használata**

**8**.**§**

(1) A zászló lobogó formájában is használható. A zászló, illetve lobogó, vagy annak méretarányos változatai használhatók:

a) hivatalos állami ünnepek alkalmával, a Magyar Köztársaság zászlajával együtt,

b) a település életében jelentős események, ünnepségek és rendezvények alkalmából, más hivatalos zászlókkal együtt,

c) a képviselő-testület ülései alkalmával önállóan az ülés helyszínén,

d) nemzeti, megyei, illetőleg helyi gyászesemény alkalmával a fekete zászlóval együtt, félárbocra eresztve,

e) minden, a településsel Összefüggő, vagy az önkormányzat részvételével rendezett eseményen.

f) a kötelező zászlóhasználatra kijelölt középületeken a magyar nemzeti színű lobogó mellett - állandó használatra - ki kell rakni Szikszó város zászlaját is.

(2) A zászló előállításának engedélyezésére a címerre vonatkozó szabályokat kell alkalmazni.

**A településnév használata**

**9.§**

1. Szikszó Városának jogos, megalapozott érdeke fűződik ahhoz, hogy a település nevét méltatlanul és jogtalanul senki ne használja.

(2) A Szikszó településnév és ennek bármely toldalékos, valamint olyan formája, amely a Szikszó településnévhez fonetikailag (kiejtés alapján) megtévesztően hasonló, csak Képviselő-testület engedélyével használható:

1. létesítmény elnevezésében, gazdasági vállalkozás, civil-, vagy bármely egyéb szervezet elnevezésében, üzleti nyomtatványon, védjegyen, szabadalom címében,
2. áruminta és áru jelzésen, emblémán, jelvényen, kiadványon, dísz-, vagy emléktárgyon, egyéb termékeken,
3. sajtótermék címfeliratában – a jogszabály által meghatározott keretek között -  internetes portál létrehozásához domain névben,
4. kulturális és egyéb szervezett rendezvény megnevezésében.

(3) Nem engedélyköteles:

1. az a névhasználat, ami jogszabályon alapul,
2. az önkormányzat által alapított intézmények, gazdasági társaságok, egyéb szervezetek névhasználata.

(4) A településnév használatára irányuló kérelmet illeték- és díjmentesen, írásban lehet benyújtani a Képviselő-testület részére, a településnév használatáért nem kell díjat fizetni.

(5) A településnév használatát

a) azon szervezetek kérhetik, melyeknek székhelye vagy telephelye Szikszón található,

b) olyan jogi személyek, és jogi személyiség nélküli gazdasági társaságok kérhetik, amelyeknek székhelye Szikszó közigazgatási területén van, vagy kérelmükben valószínűsítik a településsel való kapcsolat, illetve a településhez való kötődés indokoltságát.

(6)  A kérelemnek tartalmaznia kell:

1. a kérelmező nevét (megnevezését) székhelyét, címét, telephelyét,
2. a szervezet létesítő okiratának másolati példányát,
3. a településnév tervezett használatának célját és módját,
4. használat időtartamát.

(7) A névhasználatról szóló engedélynek tartalmaznia kell:

1. a jogosult nevét, megnevezését, és székhelyét, címét, telephelyét,
2. az engedélyezett névhasználat célját és módját,
3. az engedély érvényességének időtartamát,
4. az engedélyezett név felvételével és használatával kapcsolatos egyéb kikötéseket.

(8) A kiadott engedély érvényességi ideje szólhat:

1. a tevékenység folytatásának időtartamára,
2. a kérelmező működési idejének időtartamára,
3. meghatározott időpontig vagy feltétel bekövetkeztéig történő felhasználásra,
4. egy alkalomra,
5. határozatlan időre.

(9) Az engedély kiadása megtagadható, ha:

1. a használat vagy annak célja, módja és körülményei Szikszó Város Önkormányzatának vagy a település lakosságának jogát, jogos érdekét sértené, vagy veszélyeztetné,
2. a használat, az alkalmazás módja vagy körülményei a közízlést sérti,
3. ugyanazon vagy hasonló tevékenység gyakorlásához már engedély került kiadásra a névhasználat tekintetében,
4. ugyanazon vagy hasonló nevet valaki már jogszerűen használja

(10)  A kiadott engedélyt vissza lehet vonni, ha a felhasználó az engedélyben meghatározott feltételeket, előírásokat megsérti.

(11) A kiadott engedélyt vissza kell vonni, ha

1. a használat vagy annak célja, módja és körülményei Szikszó Város Önkormányzatának vagy a település lakosságának jogát, jogos érdekét sérti, vagy veszélyezteti,
2. a használat, az alkalmazás módja vagy körülményei a közízlést sérti,
3. az engedélyes Szikszó nevet nem az engedélyben meghatározott módon, formában, illetve célra használja.

(12) A településnév használatának engedélyezéséről, az engedély elutasításáról, a névhasználat jogának visszavonásáról a Képviselő-testület dönt. A kiadott engedélyekről a Szikszói Közös Önkormányzati Hivatal nyilvántartást vezet.

(13) Amely szervezet a település nevét e rendelet hatályba lépése előtt felvette a Képviselő-testület által utólagos engedélyezés iránti kérelem benyújtására kötelezhető. E rendelet hatálybalépése előtt felvett településnév használatot a Képviselő-testület a jövőre nézve megtilthatja, ha

1. a használat vagy annak célja, módja és körülményei Szikszó Város Önkormányzatának vagy a település lakosságának jogát, jogos érdekét sértené, vagy veszélyeztetné,
2. a használat, az alkalmazás módja vagy körülményei a közízlést sérti,
3. ugyanazon vagy hasonló nevet valaki - jogszerűen - korábbi időponttól használ.

**Záró rendelkezések**

10. § (1) Ezen rendelet a kihirdetését követő napon lép hatályba.

(2) Hatályát veszti Szikszó Város Önkormányzata Képviselő-testületének a helyi címer és zászló alapításáról és használatának rendjéről szóló 36/2017.(XII.18.) számú rendelete.

2./Szikszó Város Önkormányzatának Szervezeti és Működési Szabályzatáról szóló 13/2019.(X.21.) számú önkormányzati rendeletének módosításáról

Mező István bizottsági elnök: röviden ismerteti az előterjesztés tartalmát, melyet elfogadásra javasol.

Battáné dr. Tóth Zita jegyző: megváltozott a társulás által fenntartott szociális központ neve, valamint az Intézményműködtető Központ neve is változott, amely az SZMSZ függelékében található, az előző képviselő-testületi ülésen született döntés róla. Ezért szükséges a módosítás egyrészt, másrészt a függelékbe belekerült egy önkormányzati tulajdonú cég is, a Sixo Fejlesztési Kft.

Mező István bizottsági elnök: praktikusnak tartja, hogy az önkormányzat cégei, valamint az önkormányzat által fenntartott intézmények egy helyen össze vannak szedve. Azt viszont nem érti, hogy az állami iskola, a Szikszói Móricz Zsigmond Általános Iskola miért szerepel benne? Tudomása szerint évek óta a KLIKK-hez tartozik.

Battáné dr. Tóth Zita jegyző: azért szerepelhet a függelékben, mert állami intézményről van szó.

Kriván Ildikó osztályvezető: az intézmény tanulói étkezésének ellátása továbbra is az önkormányzat feladata.

Mező István bizottsági elnök: köszöni a tájékoztatást.

Egyéb hozzászólás, módosító javaslat nem volt, Mező István bizottsági elnök szavazásra teszi fel a rendelet-tervezetet, melyet a Bizottság – 3 fő van jelen a szavazásnál – egyhangúlag 3 igen szavazattal elfogadásra javasol a Képviselő-testületnek:

**SZIKSZÓ VÁROS ÖNKORMÁNYZATA**

**KÉPVISELŐ-TESTÜLETÉNEK**

**……/2020.(…...) számú önkormányzati rendelete**

**Szikszó Város Önkormányzatának Szervezeti és Működési Szabályzatáról szóló 13/2019.(X.21.) számú önkormányzati rendeletének módosításáról**

Szikszó Város Önkormányzatának Képviselő-testülete a Magyarország Alaptörvénye 32. cikk (2) bekezdésében biztosított jogalkotói jogkörében eljárva, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**2.§**

A rendelet 1. számú melléklete az alábbiak szerint módosul:

**„A Szikszói Kistérségi Többcélú Társulásra átruházott hatáskörök:**

a) orvosi ügyeleti feladatellátás megszervezése és működtetése

b) a *Szikszói* *Szociális Szolgáltató Központon* keresztül biztosítja a szociális és gyermekjóléti feladatokat,

c) szociális és gyermekjóléti ellátások közül biztosítja az alábbiakat:

ca) jelzőrendszeres házi segítségnyújtás

cb) a házi segítségnyújtás

cc) család- és gyermekjóléti szolgálat

cd) család- és gyermekjóléti központ „

**3.§**

A rendelet 3. számú függeléke az alábbiak szerint módosul:

**„Szikszó Város Önkormányzat szerveinek és intézményeinek**

**hivatalos megnevezése**

**Szikszó Város Önkormányzata által működtetett, szakmai felügyelet szerint a Klebersberg Intézményfenntartó Központ alá tartozó intézmény:**

1. Szikszói Móricz Zsigmond Általános Iskola (3800 Szikszó, Bethlen G. u. 1.)

**Önállóan működő költségvetési szerv:**

1. Szikszói Városi Óvoda és Bölcsőde (3800 Szikszó, Rákóczi u. 60.)

*2. Szikszói Városi Szabadidőközpont és Könyvtár (3800 Szikszó, Rákóczi u. 33.)*

**Önkormányzati részesedéssel rendelkező gazdasági társaságok:**

1. Turul Provincia Nonprofit Kft. (3800 Szikszó, Kálvin tér 1.)

2. Szikszói Ipari Park Kft. (3800 Szikszó, Kálvin tér 1.)

3. Bonhause Kft. (3800 Szikszó, Bethlen Gábor u. 2.)

4. Infraglass Kft. (3800 Szikszó, Bethlen Gábor u. 2)

5. Project Invest Group Kft. (3800 Szikszó, Rákóczi út 20.)

6. SIXO-NET Kft. (3800 Szikszó, Rákóczi út 60.)

7. Taktaköz-Hernádvölgy Fejlesztéséért Nonprofit Kft. (3928 Tiszatardos, Kossuth L. út 34.)

8. Sixo Park Kft. (3800 Szikszó, Bethlen Gábor u. 2.)

9. Sixo Tender Kft. (3800 Szikszó, Kálvin tér 1.)

*10. SIXO Fejlesztési Kft. (3800 Szikszó,Rákóczi utca 33.)”*

**4.§**

Ez a rendelet kihirdetését követő napon lép hatályba.

3./ Döntés a „Szikszó-jegy” kibocsátásával kapcsolatban

Mező István bizottsági elnök: röviden ismerteti az előterjesztés tartalmát. Kiegészítésül elmondja, hogy az előterjesztéshez két határozati javaslat tartozik, amelyet elfogadásra javasol.

Mező István bizottsági elnök szavazásra teszi fel az I. számú határozati javaslatot, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 29/2020.(VII.14.) OKSB Határozat**

**Tárgy: Döntés a 2019-ben kiadott „Szikszó jegy” beváltási időszakának meghosszabbításáról**

Szikszó Város Oktatási, Kulturális, Sport és Szociális Bizottsága javasolja a Képviselő-testületnek, hogy hosszabbítsa meg a 2019. évben kiadott „Szikszó-jegy” beváltási határidejét 2020. augusztus 31. napjáig.

Felelős: a bizottság elnöke

Határidő: a következő bizottsági ülés

A II. számú határozati javaslatot, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 30/2020.(VII.14.) OKSB Határozat**

**Tárgy: Döntés a „Szikszó jegy” kibocsátásával kapcsolatban**

Szikszó Város Oktatási, Kulturális, Sport és Szociális Bizottsága javasolja a Képviselő-testületnek, hogy a helyi szociális ellátásokról szóló 28/2011. (XII.02.) önkormányzati rendelete alapján az arra jogosult és azt kérelmező lakosok részére „Szikszó jegyet” adjon. A „Szikszó jegy” egyszeri szociális támogatásra szolgál, mely 2021. szeptember 30. napjáig használható fel az alábbi elfogadóhelyeken:

* ZTR Kft.
* Szikszói Városi Szabadidőközpont és Könyvtár
* Szikszói Közös Önkormányzati Hivatal
* SIXO Tender Kft.
* Liga István egyéni vállalkozó (Liga Tüzép)
* Szemán József egyéni vállalkozó (Sarki Hús és Vegyes Élelmiszer Üzlet)
* Szikszói Szociális Szolgáltató Központ
* Ducsai Gergelyné egyéni vállalkozó (Tornyos ABC)
* Tóth Imre egyéni vállalkozó (Húsüzlet)

Hatalmazza fel a polgármestert a szolgáltatókkal történő elfogadóhelyi szerződések megkötésére az előterjesztés mellékletét képező tartalommal

A „Szikszó jegy” kibocsátására a fedezetet Szikszó Város Önkormányzata a 2020. évi költségvetésébe betervezi, azt saját bevételéből biztosítsa.

Felelős: a bizottság elnöke

Határidő: a következő bizottsági ülés

4./ Helyi Esélyegyenlőségi Program felülvizsgálata

Mező István bizottsági elnök: röviden ismerteti az előterjesztés tartalmát, kiegészítése nincs, elfogadásra javasolja.

Módosító javaslat nem volt, Mező István bizottsági elnök szavazásra teszi fel az előterjesztést, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 31/2020.(VII.14.) OKSB Határozat**

**Tárgy: A Helyi Esélyegyenlőségi Program felülvizsgálata**

Szikszó Város Oktatási, Kulturális, Sport és Szociális Bizottsága javasolja a Képviselő-testületnek, hogy az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (4) bekezdés alapján a Szikszó Város Önkormányzat által 2018. augusztus 16-án, a 138/2018.(VIII.16.) számú K.T. Határozattal elfogadott Helyi Esélyegyenlőségi Programot felülvizsgálta, a szükséges változások rögzítésre kerültek és az előterjesztése mellékletét képezik.

Hatalmazza fel a polgármestert a szükséges dokumentumok aláírására.

Felelős: a bizottság elnöke

Határidő: a következő bizottsági ülés

5./ Önkormányzati feladatellátást szolgáló fejlesztésre pályázat benyújtása.

Mező István bizottsági elnök: röviden ismerteti az előterjesztés tartalmát. Kiegészítése nincs, elfogadásra javasolja. Ez a pályázat már be van adva?

Kriván Ildikó osztályvezető: a pályázat keretében az óvoda nyílászáróit újítanák fel, amely már beadásra került, mert a határidő lejárt, de döntés még nem született róla. Pozitív elbírálás esetén, a kapott összeget 2021. december 31-ig kell felhasználni.

Mező István bizottsági elnök köszöni a tájékoztatást, szavazásra teszi fel az előterjesztést, melyet a Bizottság – 3 fő van jelen a szavazásnál – egyhangúlag 3 igen szavazattal elfogad és meghozza az alábbi határozatot:

**Szám: 32/2020.(VII.14.) OKSB Határozat**

**Tárgy: Önkormányzati feladatellátást szolgáló fejlesztésre pályázat benyújtása.**

Szikszó Város Oktatási, Kulturális, Sport és Szociális Bizottsága javasolja a Képviselő-testületnek, hogy Magyarország 2020. évi központi költségvetéséről szóló 2019. évi LXXI. törvény 3. melléklet II. 2. pont szerinti Önkormányzati feladatellátást szolgáló fejlesztések támogatása jogcímhez kapcsolódó pályázati kiírás alapján pályázatot nyújtson be kötelező önkormányzati feladatot ellátó intézmények fejlesztése, felújítására vonatkozóan.

Pályázati alcél 70%-os kapacitás kihasználtságot meghaladó óvodai nevelést végző intézmény infrastrukturális fejlesztése, felújítása.

A felújítással érintett intézmény a Szikszói Városi Óvoda és Bölcsőde 3800 Szikszó, II. Rákóczi Ferenc út 64. szám, hrsz 672/1.

A beérkezett ajánlatok bontása, illetve értékelése alapján a legalacsonyabb érvényes ajánlati ár bruttó 6.150.338.-Ft.

A nyertes ajánlattevő:

KORMOS és TÁRSA Kft.

3530 Miskolc, Mártírok u. 1.

Az ajánlattétel alapján Szikszó Város Önkormányzatának **saját bevételei** terhére 3.075.169.-Ft önerőt biztosít a beruházás kivitelezéséhez.

A Képviselő-testület hatalmazza fel

a polgármestert a pályázattal kapcsolatos dokumentáció aláírására.

Felelős: a bizottság elnöke

Határidő: a következő bizottsági ülés

A bizottsági elnök ezután zárt ülést rendel el, melyről külön jegyzőkönyv készül.

Jegyzőkönyv lezárva 11 óra 50 perckor.

Kmf.

Mező István sk. Vécseyné Fedor Zsuzsanna sk.

bizottsági elnök hitelesítő